לנצ'סטר (תת מקלע)

תת מקלע לנצ'סטר (באנגלית: Lanchester submachine gun) הוא תת מקלע בריטי שיוצר על ידי חברת הנשק "סטרלינג" בין השנים 1941–1945. הנשק מבוסס על תת-המקלע MP28/II הגרמני, ויוצר בשתי גרסאות, סימן 1 וסימן 1*, כאשר הגרסה האחרונה נחשבת לגרסה "מפושטת" של סימן 1, עם נצרה וכוונות פשוטות יותר לשימוש.

הנשק היה בשימוש בעיקר בידי חיילי הצי המלכותי במהלך מלחמת העולם השנייה, ובמידה פחותה יותר גם על ידי רגימנט חיל האוויר המלכותי לצורך הגנה על שדות התעופה של החיל.

הנשק קרוי על שם המהנדס ג'ורג' לנצ'סטר, שהיה אמון על ייצורו במהלך עבודתו ב"סטרלינג".

היסטוריה 
לאחר פינוי דנקרק ב-1940, הוחלט בחיל האוויר המלכותי על ציוד כוחות הקרקע שלהם בתת-מקלעים לצורך הגנה על שדות תעופה. בהיעדר זמן למחקר ופיתוח, הוחלט לפתח נשק המבוסס על תת-המקלע MP28/II הגרמני בהתבסס על דוגמאות מאתיופיה. עד כה, התייחסו הכוחות המזוינים הבריטיים בזלזול לתתי המקלע וכינו אותם "נשק של גנגסטרים". הצי המלכותי הביע אף הוא עניין בהצטיידות בנשק, ולקח חלק נכבד בעיצובו. בסופו של דבר, מרבית הלנצ'סטרים שנכנסו לשירות הגיעו לידי הצי.

השם "לנצ'סטר" נקבע על שם המהנדס ג'ורג' לנצ'סטר, שהיה אחראי על ייצורו במהלך עבודתו בחברת הנשק "סטרלינג", אותה חברה שפיתחה גם את ממשיך הדרך, תת-המקלע "סטרלינג". ההזמנה הראשונה של הנשק, ב-13 ביוני 1941, כללה כ-50 אלף תת-מקלעים שיועדו כולם לשימוש הצי. לצבא הבריטי הייתה באותו זמן אספקה של תת-המקלע M1 תומפסון האמריקני. לצורך ייצור הנשק פעלו ארבעה מפעלים מטעם החברה, בקצב ייצור ממוצע של 3,410 כלי נשק בחודש לאורך זמן של 28 חודשים, עד להזמנה האחרונה ב-9 באוקטובר 1943.

הנשק התקבל יפה בקרב כוחות הצבא שקיבלו אותו, היה בנוי היטב ועשוי מחומרים איכותיים, ובמובנים אלו היה ההפך המוחלט מתת המקלע "סטן" הנפוץ יותר. הקת הייתה עשויה עץ והתבססה בעיצוב שלה על רובה ה-SMLE Mk.I (רובה לי-אנפילד קצר מחסנית), מנגנון פעולה מתכתי וסדן, בית מחסנית עשוי פליז (ומאוחר יותר פלדה), ומקום להתקנת כידון רובה מדגם 1907 בקצה הקנה. כיוון שהנשק התבסס על עיצוב גרמני, המשתמש בקליברים שונים ממה שמשתמש בהם הצבא הבריטי, הותאמו חלקי הנשק כך שיוכלו לקבל מחסניות בנות 50 כדורי 9 מ"מ פרבלום.

הנשק יוצר בשתי גרסאות, סימן 1 וסימן 1* (Mk. I ו-Mk.I*), כאשר סימן 1* הייתה גרסה מפושטת יותר שנוצרה במהלך המלחמה וכללה נצרה במצב "נצור" ו"אוטומט" בלבד (ללא מצב "בודדת") וכוונת אחורית פשוטה יותר לשימוש.

שימוש 

הנשק היה בשירות פעיל בצי המלכותי הבריטי, בצי המלכותי הקנדי ובכוחות ימיים של מדינות רבות החברות בקהילייה הבריטית, במהלך המלחמה עצמה וכן במשך מספר עשורים לאחר תום המלחמה. במהלך שנות ה-70 יצא הנשק משירות בצי הבריטי והוא משמש שם כפריט אספנות.

בנוסף לכך, מספר רב של תת-מקלעים נמכרו למדינות זרות. בנשקים אלו ניתן להבחין בשני סמלים דמויי ראש חץ שיוצרים צורה של כוכב משושה, שנחרתה לפני המספר הסידורי. הנשק היה בשימוש רב בצבא המצרי שהשתמש בו במהלך מלחמת סיני, ולאחר מכן עבר לידי כוחות המשטרה.

כמו כן הנשק הגיע לידי מחבלי חמאס שבין היתר ביצעו בו שימוש במהלך מתקפת הפתע שפתחה את מלחמת חרבות ברזל.

מדינות שהשתמשו בנשק 
 
  - נתפס כנשק שלל מההולנדים.
 
 
  - הצי המלכותי וכוחות הקרקע של חיל האוויר המלכותי
  - בשימוש בידי כוחות "המחנה החוקתי" במהלך מלחמת האזרחים.
 
  - בשימוש הצי ההלני.
  - יצא משירות.
 
 
 
  - היה בשימוש עד שנות ה-60.

ראו גם 
 סטן
 פפ"ש

קישורים חיצוניים 

 Lanchester Mk.I, באתר Modern Firearms (world.guns.ru לשעבר)
 Lanchester MkI: Britain's First Emergency SMG, וידאו מאתר יוטיוב

הערות שוליים

תת-מקלעים
נשק קל בריטי במלחמת העולם השנייה